**Tájékoztató szülőknek tanulási képességvizsgálatról (alapvizsgálatról)**

Tisztelt Szülők!

A tanulási képességvizsgálattal kapcsolatosan szeretnénk néhány lényeges tudnivalót megosztani Önökkel.

**Miért van szükség a vizsgálatra?**

A vizsgálat okát, szükségességének indokát a tanuló pedagógusa ismerteti a szülővel. A kérőlapot a az intézmény a szülővel együttműködve tölti ki, melyet azután a szülőnek, a kitöltésben közreműködő pedagógusnak, illetve az intézmény igazgatójának is alá kell írnia.

**Hogyan történik a kiértesítés a vizsgálat időpontjáról?**

A szakszolgálat munkatársa a vizsgálat időpontját a szülővel/gondviselővel telefonon egyezteti. Ha nem tudjuk elérni, akkor az intézmény segítségét kérjük a kiértesítésben. Amennyiben a szülő két kiértesítést követően sem jelenik meg gyermekével a vizsgálaton, a 15/2013. (II. 26.) EMMI rendelet értelmében az ügyet a gyermek lakóhelye, tartózkodási helye szerint illetékes tankerületi központhoz továbbítjuk (kivéve: ha a szülő előre jelzi a távolmaradás indokát, pl. kórházi kezelés, betegség, stb).

**Miből áll a vizsgálat?**

Első alkalommal komplex felmérést végzünk minden tanulónál, mely pszichológiai és pedagógiai-gyógypedagógiai vizsgálatból áll.

Ha a tanuló intézménye a kérőlapon magatartási, beilleszkedési gondokat is jelez, **a vizsgálat részeként** **pszichológus munkatársunk intézményi (tanórai/ szabadidős tevékenység) megfigyelést végez a felmérést megelőzően, illetve kérdőívet töltet ki a tanuló egyik pedagógusával a viselkedési problémára irányulóan.**

***A pszichológiai vizsgálatról***

Ennek során arra vagyunk kíváncsiak, hogy hol tart jelenleg gyermeke értelmi fejlődése a többi azonos korú gyermekhez képest. A feladatok kérdések, kirakók és feladatlapok formájában kerülnek a gyermek elé. Bizonyos esetekben a pszichológiai vizsgálat kiterjedhet még a figyelem, az észlelés és a tanuláshoz kötődő szorongás felmérésére is. Ez a vizsgálati szakasz a gyermek munkatempójától függően **iskolásoknál 90-120 percet** vehet igénybe.

***A pedagógiai-gyógypedagógiai vizsgálatról***

A felmérés során arra keresünk választ, hogy a pszichológiai vizsgálat által jelzett képességekből mennyit tud kamatoztatni a tanuló az iskolában. Képet kapunk arról, hogy életkorához és kortársaihoz képest a különböző pedagógiai területeken milyen szinten van a vizsgálat időpontjában.

*Iskolás gyermekeknél* a következő területeket vizsgáljuk: általános ismeretek, tájékozódás, beszéd, olvasás-szövegértés, írás-helyesírás és mennyiségi-matematikai gondolkodás. **Időtartama kb. 90-120 perc,** mely a tanuló haladási ütemétől függően változhat.

A vizsgálatot végző szakemberek egyeztetését követően a szülői konzultációra a kora délutáni órákban kerül sor. Ekkor személyes megbeszélés keretében a szülőket részletesen tájékoztatjuk a vizsgálat tapasztalatairól.

**Milyen diagnózis várható?**

A diagnózist a két vizsgálat eredményeinek kiértékelése után, azok összevetésével alakítjuk ki. Ha bármely területen elmaradást tapasztalunk, iskolai megsegítést, fejlesztő pedagógiai ellátást javasolunk. A diagnózis lehet: **BTM-N** (beilleszkedési, tanulási, magatartási nehézség) vagy **SNI** (sajátos nevelési igény); a megítélés indokát a szülővel mindenkor közöljük, ezzel kapcsolatosan részletes tájékoztatást adunk, illetve lehetőséget biztosítunk a felmerülő kérdések megválaszolására.

Amennyiben nem igazolódik sem SNI, sem BTM-N diagnózis, az optimális fejlődés érdekében akkor is javasolhatunk a tanuló állapotától függően egyéb megsegítést, ellátást.

A vizsgálatot követően előzetes szakértői véleményt adunk ki, ahol a gondviselő írásban nyilatkozik, hogy a szakértői vélemény várható tartalmáról és a diagnózisról szóbeli tájékoztatást kapott.

**Mit kell hozni a vizsgálatra?**

* iskolai füzetek (munkafüzetek), amelyben tanítási órán dolgoznak
* ellenőrző a beírt érdemjegyekkel vagy kinyomtatott e-napló
* ha a szülő elvált, bírósági határozat arról, hogy ki a gondviselő
* enni-, innivaló
* ha orvosi kivizsgáláson voltak, ennek eredménye, zárójelentés
* szemüveg, egyéb segédeszköz (ha a gyermek rendelkezik ilyennel)

Ha a vizsgálattal kapcsolatosan egyéb kérdései lennének, elérhetőségeink:

**Csongrád-Csanád Megyei Pedagógiai Szakszolgálat Makói Tagintézménye**

telefonos elérhetőség: 62/212 855 (a portástól kérjék, hogy a Pedagógiai Szakszolgálatot kapcsolja)

postai elérhetőség: 6900 Makó, Vásárhelyi u. 1-3.

e-mail: csmpsz.mako@gmail.com